A Debrecen és a magyar válogatott kapusával a Minnesota Wild kötött kétéves entry-level szerződést.

A 22 éves, 196 centis és 95 kilós kapus a világbajnokságon hívta fel magára a figyelmet, ahol három meccsen kapott lehetőséget. Kanada ellen Hetényi Zoltánt váltotta a 33. percben, 6-1-es állásnál, a rendelkezésére álló időben mindent megtett, mindössze egyetlen gólt kapott.

Vay Ádám ezt követően a finnek elleni összecsapáson kapott lehetőséget, amelyen óriási szerepe volt abban, hogy három gólon tudtuk tartani Lainéékat, akik Kanadát 4-0-val intézték el a csoportkör utolsó meccsén, ekkor nem kevesebb, mint 48 hárítást regisztráltak nála.

Számára az USA elleni meccs volt az utolsó lehetőség, ahol újfent kitett magáért, 35 védést mutatott be az 5-1-es vereség alkalmából. Összességében 91,11%-os védési hatékonysággal védett, 3,67 gólt kapott meccsenként.

A fiatal kapus idén játszott először a felnőttek között, Debrecenben 39 mérkőzésen lépett pályára, 92,7%-os védési mutatója a legjobb volt az egész ligában.

Fotó: Mudra László (MJSZ/jkb.hu)